**Doar ploaie**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doar ploaie

De-atâta primăvară, norii au dat în pârg

și cerul și pământul, a reavăn prind miros,

răsare-n mai tot locul noroiul lipicios,

praful scăldat de ploaia din norii care curg!

Parcă-i un anotimp autumnal, ploios

această primăvară cu zilele-n amurg,

cât ceru-și cerne ploaia excesiv de sârg,

n-ar părea că-a fost vreodată mai frumos!

S-au dus acele primăveri bogate în lumină

când la-nceput de mai, puneau flori în salcâm

când soarele-aprindea cu foc bolta senină,

livezi ne-nmiresmau cu-al florilor parfum,

când se-mbăiau cu soare florile-n grădină

s-au dus acele vremuri, sunt altele de-acum!